กทม.เพิ่มประสิทธิภาพโครงการทิ้งเป็นที่ เก็บเป็นเวลา ปรับรูปแบบใหม่ นำร่อง 1 ถนน 1 เขต เริ่ม 15 พฤศจิกายนนี้
นายชาตรี วัฒนเขจร รองปลัดกรุงเทพมหานคร กล่าวว่า  กรุงเทพมหานคร มีนโยบายให้สำนักสิ่งแวดล้อม ร่วมกับสำนักงานเขตและสำนักเทศกิจ เพิ่มประสิทธิภาพการดำเนินโครงการทิ้งเป็นที่ เก็บเป็นเวลา เพื่อลดปัญหาประชาชนทิ้งขยะนอกบริเวณที่จัดไว้ให้และนำขยะออกมาทิ้งไม่ตรงตามเวลาที่กำหนด ส่งผลให้เกิดทัศนียภาพที่ไม่เรียบร้อยโดยกำหนดแนวทางคือ ติดตั้งป้ายประกาศกำหนดจุดทิ้ง/สถานที่ เวลาทิ้งมูลฝอย แต่ไม่ตั้งวางตั้งถังขยะและติดตั้งป้ายประกาศกำหนดจุดทิ้ง/สถานที่ เวลาทิ้งมูลฝอย ตั้งวางถังขยะสำหรับคนเดินเท้า เฉพาะบริเวณป้ายรถเมล์ หรือสถานีรถไฟฟ้า ขนาดใหญ่ พบว่าประชาชนนำขยะมูลฝอยมาทิ้งตามเวลา ไม่พบปัญหามูลฝอยล้นถัง ไม่มีการทิ้งขยะนอกเวลาที่กำหนดและทางเท้ามีความสะอาดเป็นระเบียบเรียบร้อยขึ้น จากนั้นได้มอบสำนักงานเขตทั้ง 50 เขต พิจารณาเลือกรูปแบบโครงการฯ ไปทดลองใช้ในพื้นที่นำร่อง 1 ถนน 1 เขต ในระหว่างวันที่ 15 พฤศจิกายน 2564  - 31 กราคม 2565  รวมถึงประชาสัมพันธ์ให้ประชาชนในพื้นที่ได้รับทราบ เข้าใจ โดยเน้นให้เกิดความร่วมมือจากประชาชนเพื่อให้เกิดความยั่งยืนในการแก้ปัญหา